b'\n_START_ARTICLE_\nRibocim\n_START_PARAGRAPH_\nRiboc\xc3\xadm je ribonukleinska kislina (RNA) s kataliti\xc4\x8dno aktivnostjo. Za ribonukleinske kisline so dolgo \xc4\x8dasa menili, da imajo podobno kakor deoksiribonukleinske kisline (DNA) samo vlogo dedne snovi, vendar je delo Thomasa Cecha in Sidneya Altmana razkrilo, da imajo nekatere RNA obenem tudi kataliti\xc4\x8dno aktivnost, kar je bilo prej izklju\xc4\x8dno domena beljakovinskih encimov. Za svoje delo sta Cech in Altman leta 1989 prejela Nobelovo nagrado za kemijo. Odkritje je pomembno prispevalo k t. i. hipotezi o RNA svetu, obdobju v geolo\xc5\xa1ki preteklosti, ko je RNA imela nalogo tako shranjevanja informacij kot tudi katalize biolo\xc5\xa1kih reakcij. RNA naj bi bila tako predhodnik vseh \xc5\xbeivljenjskih oblik na svetu._NEWLINE_Glavna tipa reakcij, ki jih katalizirajo ribocimi, sta transesterifikacija in hidroliza fosfodiesterskih vezi. Substrat ribocimov je pogosto RNA, ki je lahko tudi del samega ribocima. Obstaja mnogo razli\xc4\x8dnih ribocimov. Najbolj znani so ribosomi, ki delujejo kot peptidiltransferaza in tako katalizirajo povezovanje aminokislin. Ostali dobro raziskani ribocimi so samoizrezujo\xc4\x8di kataliti\xc4\x8dni introni skupine I, ribonukleaza P in ribocim tipa hammerhead. Po velikosti so ribocimi razli\xc4\x8dni: introni skupine I so sestavljeni tudi iz ve\xc4\x8d kot 400 nukleotidov, medtem ko je ribocim tipa hammerhead sestavljen le iz 41 nukleotidov. Ribonukleaza P je sestavljena iz 377 nukleotidov ter iz beljakovinske komponente z molekulsko maso okoli 17.500 Da. Kataliti\xc4\x8dna aktivnost intronov skupine I v splo\xc5\xa1nem sledi Michaelis-Mentenovi kinetiki, ki je prilagojena ribocimom; specifi\xc4\x8dna konstanta k\xe2\x82\x96\xe2\x82\x90\xe2\x82\x9c/KM ribocima L-19 IVS, ki je merilo za u\xc4\x8dinkovitost pretvorbe substrata v produkt, zna\xc5\xa1a 10\xc2\xb3 M\xe2\x81\xbb\xc2\xb9s\xe2\x81\xbb\xc2\xb9, kar je sicer dosti ni\xc5\xbeje od mnogo encimov._NEWLINE_Ribocimi so predmet intenzivnih raziskav zdravljenja oku\xc5\xbeb z nekaterimi virusi, kot sta HIV in hepatitis C.'